เร่งเปิดอีก 5 จังหวัดรับนักท่องเที่ยวต่างชาติเที่ยวเพิ่ม ต่อเนื่องจากรูปแบบแซนด์บ็อกซ์
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า จากการประชุมหารือร่วมกับนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เพื่อวางแนวทางการขับเคลื่อนแผนเปิดประเทศรับนักท่องเที่ยวต่างชาติ ตามนโยบายของพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม วานนี้นั้น (3 ก.ย. 64) ขณะนี้ได้วางแนวทางเดินหน้าตามแผนเปิดพื้นที่รับนักท่องเที่ยวต่างชาติไว้เป็นระยะ ต่อเนื่องจากระยะที่ 1 คือ การทดลองเปิดพื้นที่นำร่องในรูปแบบแซนด์บ็อกซ์ ได้แก่ ภูเก็ตแซนด์บ็อกซ์ เกาะยาวน้อย เกาะยาวใหญ่ เขาหลัก จังหวัดพังงา เกาะพีพี เกาะไหง ไร่เลย์ จังหวัดกระบี่ รวมถึงเกาะสมุย เกาะพะงัน และเกาะเต่า จังหวัดสุราษฎร์ธานี โดยขั้นตอนต่อไปคือ การเดินตามแผนระยะที่ 2 ในการเปิดเพิ่มอีก 5 จังหวัด ได้แก่ กรุงเทพฯ ชลบุรี เพชรบุรี ประจวบคีรีขันธ์และเชียงใหม่ ส่วนระยะที่ 3 จะเริ่มในวันที่ 15 ตุลาคม 2564 โดยจะเปิดเพิ่มอีก 21 จังหวัด ครอบคลุมทั้งประเทศ ซึ่งเป็นการรับนักท่องเที่ยวต่างชาติเชื่อมโยงจากพื้นที่ต่างๆ ที่ได้ทยอยเปิดไป และระยะที่ 4 กำหนดในวันที่ 1-15 มกราคม 2565 โดยเป็นการเปิดพื้นที่จังหวัดที่ติดชายแดนเพื่อนบ้าน อีก 13 จังหวัด ในรูปแบบการจับคู่ท่องเที่ยวระหว่างกัน (แทรเวล บับเบิ้ล) โดยทั้ง 4 ระยะ จะเปิดจังหวัดรับนักท่องเที่ยวรวมเป็น 43 จังหวัดผู้ว่าการการท่องเที่ยวแห่งประเทศไทย กล่าวด้วยว่า ททท. จะประเมินความพร้อมในแต่ละพื้นที่ โดยเฉพาะการฉีดวัคซีนโควิด-19 ให้คนในพื้นที่อย่างน้อยร้อยละ 70 ซึ่งจะเร่งให้มีการฉีดให้ครบตามที่กำหนดไว้ให้ได้ ส่วนรายละเอียดเรื่องขั้นตอนปฏิบัติมาตรฐาน เนื่องจากรูปแบบพื้นที่แบ่งเป็น พื้นที่เกาะ พื้นที่บนบกหรือแผ่นดินใหญ่และพื้นที่ชายแดน จึงต้องพิจารณารายละเอียดและความเหมาะสมเพิ่มเติม เบื้องต้นคาดว่าไม่แตกต่างกันมากนัก เพราะให้ยึดขั้นตอนปฏิบัติมาตรฐานของภูเก็ตแซนด์บ็อกซ์เป็นเกณฑ์หลัก เบื้องต้นในระยะที่ 2 ประเมินว่าทั้ง 5 จังหวัดมีความพร้อมที่แตกต่างกัน อาทิ คนที่พื้นที่กรุงเทพฯ ได้รับวัคซีนมากกว่าร้อยละ 70 แล้ว แต่ติดในเรื่องของการควบคุมการเดินทางเข้าออกในพื้นที่ ส่วนจังหวัดชลบุรี พื้นที่พัทยา บางละมุงและสัตหีบ จังหวัดประจวบคีรีขันธ์ พื้นที่หัวหิน จังหวัดเพชรบุรี พื้นที่ชะอำและจังหวัดเชียงใหม่ พื้นที่อำเภอเมืองเชียงใหม่ แม่แตง แม่ริม ดอยเต่า มีความพร้อมในเชิงพื้นที่ แต่ยังติดเรื่องการฉีดวัคซีนให้ได้ไม่ต่ำกว่าร้อยละ 70ขณะเดียวกันจากการหารือร่วมกับภาคเอกชนในพื้นที่นำร่อง เปิดรับนักท่องเที่ยวต่างชาติอีก 5 จังหวัดในระยะที่ 2 นั้น ภาคเอกชนส่วนใหญ่มีความพร้อมและยืนยันในการเดินหน้าเปิดให้ได้ภายในวันที่ 1 ตุลาคมนี้ ตามที่กำหนดไว้ ซึ่ง ททท. ยืนยันที่จะพยายามผลักดันให้เปิดให้ได้ตามแผนที่วางไว้เช่นเดียวกัน เพื่อดำเนินตามนโยบายเปิดประเทศใน 120 วันของนายกรัฐมนตรี โดยรายละเอียดแผนการดำเนินงานอยู่ระหว่างการจัดทำ ซึ่งคาดว่าจะชัดเจนในเร็วๆ นี้